[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 15.3.2007

COM (2007) 96 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Η ραδιοσυχνική αναγνώριση (RFID) στην Ευρώπη: βήματα προς την κατεύθυνση χάραξης πλαισίου πολιτικής {SEC(2007) 312}

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Η ραδιοσυχνική αναγνώριση (RFID) στην Ευρώπη: βήματα προς την κατεύθυνση χάραξης πλαισίου πολιτικής

Πίνακας περιεχομένων

1. Εισαγωγή 3

2. Η σημασία της RFID 4

2.1. Η κοινωνική συνεισφορά της RFID 4

2.2. Βιομηχανική καινοτομία και δυναμικό ανάπτυξης 4

3. Η ανάγκη ασφάλειας δικαίου για χρήστες και επενδυτές 5

3.1. Δημόσια διαβούλευση 5

3.2. Προστασία των δεδομένων, της ιδιωτικής ζωής και ασφάλεια 5

3.3. Διαχείριση των πόρων στο μελλοντικό «Ίντερνετ των πραγμάτων» 8

3.4. Ραδιοφάσμα 8

3.5. Πρότυπα 9

3.6. Θέματα περιβάλλοντος και υγείας 9

4. Δράσεις σε ευρωπαϊκό επίπεδο 10

4.1. Ασφάλεια RFID και προστασία της ιδιωτικής ζωής 11

4.2. Ραδιοφάσμα 11

4.3. Πολιτική έρευνα και καινοτομίας 12

4.4. Τυποποίηση 12

4.5. Περαιτέρω δράσεις σε τεχνολογικά θέματα και θέματα διαχείρισης RFID 13

5. Συμπέρασμα 13

Εισαγωγή

Η ραδιοσυχνική αναγνώριση ( Radio Frequency Identification , RFID) είναι τεχνολογία που καθιστά δυνατή την αυτόματη αναγνώριση (ταυτοποίηση) και αποτύπωση (καταγραφή) δεδομένων με χρήση ραδιοσυχνοτήτων. Το εξέχον χαρακτηριστικό της τεχνολογίας αυτής είναι ότι επιτρέπει την προσάρτηση ενός αποκλειστικού αναγνωριστικού στοιχείου και άλλων πληροφοριών - με χρήση μικροπλινθίου - σε οποιοδήποτε αντικείμενο, ζώο ή και πρόσωπο, και στη συνέχεια την ανάγνωση των πληροφοριών αυτών μέσω ασύρματης διάταξης. Η RFID δεν είναι απλώς «ηλεκτρονική ετικέτα» ή «ηλεκτρονικός ραβδοκώδικας». Εφόσον συνδεθεί με βάσεις δεδομένων και δίκτυα επικοινωνιών, όπως το Ίντερνετ, η τεχνολογία αυτή συνιστά αποτελεσματικότατο τρόπο παροχής νέων υπηρεσιών και εφαρμογών, σχεδόν σε όλα τα πεδία

Η RFID θεωρείται πράγματι ως πύλη εισόδου σε μια νέα φάση ανάπτυξης της κοινωνίας της πληροφορίας, που συχνά αναφέρεται ως «το Ίντερνετ των πραγμάτων», όπου το Διαδίκτυο δεν συνδέει μόνο υπολογιστές και τερματικά επικοινωνιών, αλλά δυνητικά οποιοδήποτε από τα καθημερινά αντικείμενα που μας περιβάλλουν - είτε πρόκειται για ρούχα, καταναλωτικά αγαθά κλπ. Αυτή ακριβώς η διάσταση παρακίνησε το Ευρωπαϊκό Συμβούλιο του Δεκεμβρίου 2006 να ζητήσει από την Ευρωπαϊκή Επιτροπή να εξετάσει τις προκλήσεις που θέτει η επόμενη γενιά του Ίντερνετ και των δικτύων ενόψει του εαρινού Συμβούλιο του 2008[1].

Η ραδιοσυχνική αναγνώριση είναι σημαντική από άποψη πολιτικής εξαιτίας του δυναμικού της ώστε να αποβεί κινητήρια δύναμη ανάπτυξης και απασχόλησης, και συνεπώς ισχυρός συντελεστής στη στρατηγική της Λισαβόνας, εφόσον καταστεί δυνατό να υπερνικηθούν οι υφιστάμενοι φραγμοί στην καινοτομία. Η τιμή παραγωγής για ετικέτες RFID πλησιάζει πλέον επίπεδα που καθιστούν προσιτή την ευρεία αξιοποίηση και εξάπλωσή τους στο εμπόριο και στον δημόσιο τομέα. Η ευρύτερη χρήση τους προϋποθέτει ότι η υλοποίηση της RFID θα πραγματοποιηθεί σε νομικό πλαίσιο που θα παρέχει στους πολίτες αποτελεσματικές διασφαλίσεις όσον αφορά την τήρηση των θεμελιωδών δικαιωμάτων, την υγεία, την προστασία των δεδομένων και της ιδιωτικής ζωής.

Για τους λόγους αυτούς η Επιτροπή διεξήγαγε το 2006 δημόσια διαβούλευση σχετικά με τις RFID, όπου υπογραμμίστηκαν τα προσδοκώμενα από την τεχνολογία αυτή βάσει των αποτελεσμάτων από τις πρώτες εφαρμογές τους, αλλά και οι επιφυλάξεις των πολιτών απέναντι σε εφαρμογές RFID που συνεπάγονται την αναγνώριση ή/και ιχνηλάτηση προσώπων.

Η παρούσα ανακοίνωση βασίζεται στα αποτελέσματα της εν λόγω διαβούλευσης και προτείνονται τα επόμενα βήματα για την υπερνικηθούν τα εμπόδια στην ευρύτερη εμπέδωσή της RFID προς όφελος της κοινωνίας και της οικονομίας, με παράλληλη υιοθέτηση των κατάλληλων διασφαλίσεων όσον αφορά την προστασία της ιδιωτικής ζωής, της υγείας και του περιβάλλοντος.

Η σημασία της RFID

Η κοινωνική συνεισφορά της RFID

Η RFID μπορεί να ωφελήσει τους ευρωπαίους πολλαπλώς: στην ασφάλεια (π.χ. ιχνηλασιμότητα τροφίμων, υγειονομική περίθαλψη, καταπολέμηση της παραποίησης φαρμάκων), στην άνεση (π.χ. μικρότερες ουρές στα σουπερμάρκετ, ακριβέστερη και αξιόπιστη διεκπεραίωση των αποσκευών στα αεροδρόμια, αυτοματοποιημένες πληρωμές) και στην προσβασιμότητα (π.χ. ασθενείς που υποφέρουν από άνοια και νόσο του Αλτσχάιμερ). Χρησιμοποιείται ήδη δραστικά σε διάφορους τομείς που επηρεάζουν τη ζωή των Ευρωπαίων. Στις μεταφορές, η RFID αναμένεται ότι θα συμβάλλει στη βελτίωση της αποτελεσματικότητας και της ασφάλειας, και ότι θα προσφέρει νέες ποιοτικές υπηρεσίες όσον αφορά την κινητικότητα ατόμων και εμπορευμάτων[2]. Στην υγειονομική περίθαλψη, η RFID διαθέτει το δυναμικό για αναβάθμιση της ποιότητας της περίθαλψης και της ασφάλειας των ασθενών, καθώς επίσης και για βελτιώσεις στην εφοδιαστική και τη συμμόρφωση με τη φαρμακευτική αγωγή. Στις λιανικές πωλήσεις, η RFID θα μπορούσε να συμβάλει στον περιορισμό των ελλείψεων ανεφοδιασμού, στη μείωση των αποθεμάτων αποθήκης και των κλοπών. Σε πολλούς κλάδους, όπως φαρμακευτικές, ιατρικές συσκευές, ψυχαγωγία, ηλεκτρονικά καταναλωτικά αγαθά, είδη πολυτελείας, εξαρτήματα αυτοκινήτων ή λιανικό εμπόριο, όπου η απομίμηση και παραποίηση αποτελούν σημαντική πηγή προϊόντων απαράδεκτης ποιότητας, η χρήση RFID θα μπορούσε να συμβάλει στην αποτελεσματικότερη ανάκληση προϊόντων και στην αποτροπή της εισόδου παράνομων προϊόντων στην αλυσίδα εφοδιασμού ή στον εντοπισμό των σημείων διείσδυσης τους. Η σήμανση RFID (ετικέτα) αναμένεται ότι θα βελτιώσει την ταξινόμηση και την ανακύκλωση τμημάτων προϊόντων και υλικών. Τούτο ενδέχεται να έχει ως αποτέλεσμα καλύτερη προστασία του περιβάλλοντος και πρόοδο προς την κατεύθυνση της αειφόρου ανάπτυξης.

Βιομηχανική καινοτομία και δυναμικό ανάπτυξης

Η περαιτέρω ανάπτυξη και η ευρύτερη εξάπλωση RFID θα μπορούσε να ενισχύσει περισσότερο το ρόλο των τεχνολογιών πληροφοριών και επικοινωνιών (TPE/ ICT) για την προώθησης της καινοτομίας και της οικονομικής μεγέθυνσης.

Σήμερα, η Ευρώπη κατέχει ήδη ηγετική θέση στην έρευνα και ανάπτυξη σχετικά με την RFID, καθώς και στα ευφυή δίκτυα. Καταβάλλονται επίσης σημαντικές προσπάθειες στην νανοηλεκτρονική, η οποία εξυπηρετεί τεχνικά θέματα των ετικετών RFID που αφορούν την ευφυΐα, τη μνήμη, τους αισθητήρες και τις ραδιοσυχνότητες.

Από την πλευρά της βιομηχανίας, διάφορες μεγάλες ευρωπαϊκές επιχειρήσεις, συμπεριλαμβανομένων εταιριών τεχνολογίας και παρόχων υπηρεσιών, βρίσκονται στην πρώτη γραμμή σε ό,τι αφορά την προώθηση λύσεων RFID στην αγορά, ενώ πολλές μικρομεσαίες επιχειρήσεις (ΜΜΕ) έχουν υιοθετήσει με επιτυχία την τεχνολογία αυτή. Ωστόσο, μολονότι η αγορά για συστήματα RFID στην ΕΕ αυξάνεται με ρυθμό περίπου 45 % ετησίως, καθυστερεί σε σχέση με την κατά περίπου 60% αύξηση στη διεθνή αγορά [3]. Ένα τέτοιο «αναπτυξιακό χάσμα» θα καθυστερήσει τη συνεισφορά της κοινωνίας της πληροφορίας στην ανάπτυξη και την απασχόληση.

Η ανάγκη ασφάλειας δικαίου για χρήστες και επενδυτές

Η RFID είναι τεχνολογικά και εμπορικά έτοιμη, διάφοροι όμως παράγοντες καθυστερούν την ευρεία υιοθέτησή της. Σημαντική είναι η ανάγκη σαφούς και προβλέψιμου νομικού και πολιτικού πλαισίου ώστε οι χρήστες να αποδεχθούν τη νέα αυτή τεχνολογία. Το πλαίσιο αυτό θα πρέπει να αφορά τις δεοντολογικές συνέπειες, την ανάγκη προστασίας της ιδιωτικής ζωής και παροχής ασφάλειας· την διαχείριση των βάσεων δεδομένων RFID που αφορούν τις ταυτότητες ·τη διάθεση ραδιοφάσματος· την καθιέρωση εναρμονισμένων διεθνών προτύπων· καθώς και τις ανησυχίες σχετικά με τις επιπτώσεις στην υγεία και το περιβάλλον. Καθώς η τεχνολογία RFID έχει εγγενώς διασυνοριακό χαρακτήρα, θα πρέπει να εξασφαλίζει ότι το πλαίσιο αυτό συμβαδίζει με την εσωτερική αγορά.

Δημόσια διαβούλευση

Για την αντιμετώπιση των προβλημάτων αυτών η Επιτροπή διοργάνωσε ευρεία δημόσια διαβούλευση, στο πλαίσιο της οποίας πραγματοποιήθηκαν πέντε θεματικές συναντήσεις εργασίας εμπειρογνωμόνων και μια επιγραμμική διαβούλευση που διήρκεσε από τον Ιούλιο έως το Σεπτέμβριο του 2006 - όπου συνέβαλαν συνολικά 2190 άτομα. Η φάση της διαβούλευσης ολοκληρώθηκε τον Οκτώβριο με ανοιχτό σεμινάριο, όπου παρουσιάστηκαν τα προκαταρκτικά αποτελέσματά της.

Προστασία των δεδομένων, της ιδιωτικής ζωής και ασφάλεια

Στη δημόσια συζήτηση σχετικά με την RFID εκφράζονται σοβαρές ανησυχίες ότι η διεισδυτική και καταλυτική αυτή τεχνολογία θα μπορούσε να απειλήσει την προστασία της ιδιωτικής ζωής: η τεχνολογία RFID είναι δυνατό να χρησιμοποιηθεί για τη συλλογή πληροφοριών που άμεσα ή έμμεσα συνδέονται με ταυτοποιήσιμα ή ταυτοποιημένα πρόσωπα και κατά συνέπεια θεωρείται ότι πρόκειται για προσωπικά δεδομένα· σε ετικέτες RFID είναι δυνατόν να αποθηκευτούν δεδομένα προσωπικού χαρακτήρα, όπως στα διαβατήρια ή στο ιατρικό ιστορικό ασθενών· η τεχνολογία RFID θα μπορούσε να χρησιμοποιηθεί για την παρακολούθηση και την ιχνηλάτηση των κινήσεων των ατόμων ή για τον χαρακτηρισμό της συμπεριφοράς των ατόμων (π.χ. σε δημόσιους χώρους ή στους χώρους εργασίας). Πράγματι, κατά τη δημόσια διαβούλευση που διοργάνωσε η Επιτροπή υπογραμμίστηκαν οι ανησυχίες των πολιτών όσον αφορά το δυναμικό της RFID ως οχληρής/παρεμβατικής τεχνολογίας. Διατυπώθηκε το αίτημα να προβλεφθούν ενδεδειγμένες διασφαλίσεις όσον αφορά την προστασία της ιδιωτικής ζωής, ως όρος για την ευρύτερη δημόσια αποδοχή της RFID. Σύμφωνα με τις απαντήσεις στην επιγραμμική διαβούλευση, 70% αναμένει ότι οι διασφαλίσεις αυτές θα προκύψουν από τεχνολογίες που θα βελτιώσουν την προστασία της ιδιωτικής ζωής και 67% από την ευαισθητοποίηση· ποσοστό 55% θεώρησε ως καλύτερη λύση τη θέσπιση ειδικής νομοθεσίας για RFID. Εξάλλου, οι γνώμες είναι ισοκατανεμημένες στο ερώτημα εάν οι εφαρμογές κοινωνικού χαρακτήρα είναι πραγματικά θετικές, με περίπου 40% των απαντήσεων σε κάθε πλευρά. Οι ενδιαφερόμενοι παρουσίασαν τις ανησυχίες τους ως προς δυνητικές παραβιάσεις θεμελιωδών δικαιωμάτων, της ιδιωτικής ζωής και το ενδεχόμενο μεγαλύτερης επιτήρησης, ιδιαίτερα στους χώρους εργασίας, με αποτέλεσμα διακρίσεις, αποκλεισμό, θυματοποίηση και ενδεχόμενη απώλεια εργασίας.

Είναι σαφές ότι η εφαρμογή της RFID πρέπει να είναι κοινωνικά και πολιτικά αποδεκτή, δεοντολογικά και νομικά επιτρεπτή. Η RFID θα μπορέσει να προσφέρει τα πολυάριθμα οικονομικά και κοινωνικά οφέλη της μόνον εφόσον προβλεφθούν αποτελεσματικές εγγυήσεις όσον αφορά την προστασία των δεδομένων, την ιδιωτική ζωή και τις συναφείς δεοντολογικές διαστάσεις που αποτελούν τον πυρήνα της συζήτησης γύρω από την δημόσια αποδοχή της RFID[4].

Η προστασία των δεδομένων προσωπικού χαρακτήρα αποτελεί σημαντική αρχή στην ΕΕ. Το άρθρο 6 της συνθήκης για την Ευρωπαϊκή Ένωση ορίζει ότι η Ένωση βασίζεται στις αρχές της ελευθερίας, της δημοκρατίας, του σεβασμού των δικαιωμάτων του ανθρώπου και των θεμελιωδών ελευθεριών· βάσει του άρθρου 30 απαιτούνται κατάλληλες διατάξεις για την προστασία δεδομένων προσωπικού χαρακτήρα κατά τη συλλογή, αποθήκευση, επεξεργασία, ανάλυση και ανταλλαγή σχετικών πληροφοριών στον τομέα της αστυνομικής συνεργασίας[5]. Η προστασία των προσωπικών δεδομένων ορίζεται ως μία από τις ελευθερίες του άρθρου 8 του χάρτη των θεμελιωδών δικαιωμάτων.

Το κοινοτικό νομοθετικό πλαίσιο σχετικά με την προστασία των δεδομένων και της ιδιωτικής ζωής στην Ευρώπη σχεδιάστηκε ώστε να είναι ανθεκτικό ενόψει καινοτομιών. Η προστασία των δεδομένων προσωπικού χαρακτήρα διέπεται από την γενική οδηγία για την προστασία των δεδομένων[6], ανεξάρτητα από τα χρησιμοποιούμενα μέσα και διαδικασίες για την επεξεργασία των δεδομένων. Η οδηγία ισχύει για όλες τις τεχνολογίες, συμπεριλαμβανομένης της RFID. Καθορίζονται αρχές προστασίας των δεδομένων και απαιτείται οι εν λόγω αρχές να υλοποιούνται από υπεύθυνο επεξεργασίας και να παρέχονται εγγυήσεις για την ασφάλεια της επεξεργασίας δεδομένων προσωπικού χαρακτήρα[7]. Η γενική οδηγία για την προστασία των δεδομένων συμπληρώνεται από την οδηγία για την προστασία της ιδιωτικής ζωής στις ηλ-επικοινωνίες[8], η οποία εφαρμόζει τις εν λόγω αρχές στην επεξεργασία των δεδομένων προσωπικού χαρακτήρα σε συνδυασμό με την παροχή δημόσια διαθέσιμων ηλ-επικοινωνιών σε δημόσια δίκτυα επικοινωνιών. Εξαιτίας του εν λόγω περιορισμού, πολλές εφαρμογές RFID εμπίπτουν μόνο στο πεδίο της γενικής οδηγίας για την προστασία των δεδομένων και δεν καλύπτονται άμεσα από την οδηγία για την προστασία της ιδιωτικής ζωής στις ηλ-επικοινωνίες.

Κατ' εφαρμογή των παραπάνω οδηγιών, οι δημόσιες αρχές στα κράτη μέλη είναι επιφορτισμένες με την παρακολούθηση της τήρησης των διατάξεων που θεσπίζουν τα κράτη μέλη. Θα πρέπει να εξασφαλίσουν ότι η καθιέρωση εφαρμογών RFID συμμορφώνεται με τη νομοθεσία για την προστασία της ιδιωτικής ζωής και των δεδομένων. Κατά συνέπεια ενδέχεται να απαιτηθεί παροχή λεπτομερούς καθοδήγησης για την πρακτική εφαρμογή νέων τεχνολογιών, όπως η RFID. Για τους σκοπούς αυτούς, και στις δύο οδηγίες προβλέπεται η κατάρτιση ειδικών κωδίκων δεοντολογίας. Η διαδικασία αυτή συνεπάγεται ανασκόπηση των εν λόγω κωδίκων σε εθνικό επίπεδο από την αρμόδια αρχή για την προστασία των δεδομένων καθώς και ανασκόπηση σε ευρωπαϊκό επίπεδο μέσω της «ομάδας εργασίας του άρθρου 29»[9].

Όσον αφορά τη ασφάλεια θα πρέπει να καταβληθούν κοινές προσπάθειες από τη βιομηχανία, τα κράτη μέλη και την Επιτροπή, με σκοπό την εμβάθυνση της κατανόησης των θεμάτων συστημικού χαρακτήρα και των συναφών επιβουλών για την ασφάλεια που ενδεχομένως συνδέονται με την μαζική εγκατάσταση τεχνολογιών και συστημάτων RFID.

Μια σημαντική πτυχή της αντιμετώπισης των παραπάνω προκλήσεων θα είναι η προδιαγραφή και έγκριση κριτηρίων σχεδιασμού, βάσει των οποίων θα αποφεύγεται διακινδύνευση της ιδιωτικής ζωής και της ασφάλειας, όχι μόνο στο τεχνολογικό επίπεδο, αλλά και στο επίπεδο της οργάνωσης και των επιχειρηματικών διεργασιών. Από την άποψη αυτή, η εγγύηση της ασφάλειας, μέσω προστασίας έναντι σοβαρών διαταραχών σε επιχειρηματικές διεργασίες που υλοποιούνται με RFID, θα βελτιώσει επίσης την προστασία της ιδιωτικής ζωής. Εξάλλου, θα εκπονηθούν περιπτώσεις ορθής πρακτικής για την αντιμετώπιση νέων επιβουλών κατά της ασφάλειας και συναφή αντίμετρα για την υποστήριξη της ευρύτερης εγκατάστασης συστημάτων RFID.

Ωστόσο, επειδή τα συστήματα πληροφοριών RFID και η συναφής διακινδύνευση για την ασφάλεια και την ιδιωτική ζωή μεταβάλλονται συνεχώς, απαιτείται συνεχής παρακολούθηση, αξιολόγηση, καθοδήγηση, κανονιστική ρύθμιση και Ε&Α. Οι συγκεκριμένοι κίνδυνοι για την ασφάλεια και την ιδιωτική ζωή εξαρτώνται σε μεγάλο βαθμό από τον χαρακτήρα των εφαρμογών RFID: μια ενιαία και αδιαφοροποίητη προσέγγιση δεν θα είναι ικανή να αντιμετωπίσει το πλήρες φάσμα των πιθανών εφαρμογών RFID. Συνεπώς, απαιτείται λεπτομερής εξέταση του κόστους και των οφελών συγκεκριμένων κινδύνων για την ασφάλεια πριν από την επιλογή συστημάτων RFID και την εγκατάσταση εφαρμογών RFID.

Δεδομένου ότι, σύμφωνα με περίπου δύο τρίτα των έως τώρα απαντήσεων στο επιγραμμικό ερωτηματολόγιο, οι πληροφορίες δεν επαρκούν ώστε το κοινό να καταλήξει σε ενημερωμένη κρίση σχετικά με τους κινδύνους που συνδέονται με την RFID, προκύπτει το συμπέρασμα ότι η ευαισθητοποίηση και οι ενημερωτικές εκστρατείες πρέπει να αποτελέσουν ουσιώδες μέρος της αντιμετώπισης με μέτρα πολιτικής.

Διαχείριση των πόρων στο μελλοντικό «Ίντερνετ των πραγμάτων»

Στα θέματα πολιτικής που θέτει η RFID θεωρείται εν γένει ότι περιλαμβάνονται τα πρότυπα, τα δικαιώματα διανοητικής ιδιοκτησίας και τα συναφή καθεστώτα αδειοδότησης, εκφράζεται όμως επίσης προβληματισμός σχετικά με τον ανοιχτό χαρακτήρα και την ουδετερότητα των βάσεων δεδομένων όπου θα καταγράφονται οι αποκλειστικοί αναγνωριστικοί κωδικοί που βρίσκονται στη βάση του συστήματος RFID, η αποθήκευση και ο χειρισμός των συλλεγόμενων δεδομένων, συμπεριλαμβανομένης της χρήσης τους από τρίτους. Πρόκειται για σημαντικό ζήτημα ενόψει του ρόλου της RFID ως φορέα ενός νέου κύματος εξελίξεων στο Ίντερνετ, που πρόκειται τελικά να διασυνδέσει δισεκατομμύρια έξυπνων διατάξεων και περίπλοκων τεχνολογιών αισθητήρων, δημιουργώντας μια παγκόσμια δικτυωμένη επικοινωνιακή υποδομή.

Ποσοστό 86% όσων ανταποκρίθηκαν στο επιγραμμικό ερωτηματολόγιο τάχθηκαν υπέρ ενός συστήματος καταχώρισης και ονοματοδοσίας ταυτοτήτων στο μελλοντικό «Ίντερνετ των πραγμάτων», το οποίο να είναι διαλειτουργικό, ανοιχτό και αμερόληπτο. Θα πρέπει να προφυλάσσει το σύστημα έναντι διακοπής ή ανεπιθύμητης χρήσης που θα μπορούσε να έχει καταστροφικές συνέπειες. Επίσης, δεν θα πρέπει να περιπέσει σε επιμέρους συμφέροντα που θα μπορούσαν να χρησιμοποιήσουν τις εν λόγω βάσεις δεδομένων και τα συστήματα ονοματοδοσίας για τους δικούς τους σκοπούς, είτε αναφέρονται σε εμπορικές πτυχές είτε στην ασφάλεια ή σε πολιτικές πτυχές της διαχείρισης. Επιπλέον θα πρέπει να υπάρξουν εγγυήσεις για τις απαιτήσεις ασφάλειας, δεοντολογίας και προστασίας της ιδιωτικής ζωής για όλους τους ενδιαφερομένους, από άτομα έως εταιρίες, των οποίων ευαίσθητες πληροφορίες εμπορικού χαρακτήρα περιλαμβάνονται στις επιχειρηματικές διεργασίες που εκτελούνται μέσω RFID. Για τη συζήτηση πολιτικής που θα προκύψει γύρω από τα θέματα αυτά, σχετικοί είναι οι ορισμοί περί διαχείρισης/διακυβέρνησης και αρχών δημόσιας πολιτικής που αναπτύχθηκαν στο πλαίσιο της παγκόσμιας συνόδου κορυφής για την κοινωνία της πληροφορίας (WSIS)[10].

Ραδιοφάσμα

Όπως όλες οι ασύρματες διατάξεις, η ύπαρξη και διάθεση ραδιοφάσματος είναι ουσιαστικής σημασίας για εφαρμογές RFID. Η εναρμόνιση των όρων χρήσης του ραδιοφάσματος είναι εν προκειμένω σημαντική, ώστε να διευκολυνθεί η κινητικότητα και να μειωθεί το κόστος. Διάφορες ζώνες συχνοτήτων είναι διαθέσιμες επί του παρόντος για συστήματα RFID χωρίς να απαιτείται αδειοδότηση[11], όπως συμβαίνει ήδη από πολλά χρόνια στις περισσότερες χώρες της ΕΕ. Πρόσφατα, για την ελευθέρωση περισσότερου ραδιοφάσματος για να καλυφθεί η αυξανόμενη ζήτηση όσον αφορά χρήση RFID, η Επιτροπή ενέκρινε απόφαση[12] για συχνότητες RFID στη ζώνη των UHF. Θα καθιερωθεί έτσι εναρμονισμένη ευρωπαϊκή βάση για εφαρμογές RFID στην ευρωπαϊκή ενιαία αγορά. Κατά τη διαβούλευση, οι περισσότερες απαντήσεις (72%) έκριναν κατάλληλη την εν λόγω κατανομή εντός 3 έως 10 ετών. Υπάρχει, ωστόσο, ανάγκη παρακολούθησης της ζήτησης, καθώς αυξάνεται η χρήση RFID.

Πρότυπα

Ο ταχύς ρυθμός των εξελίξεων στην RFID επιβάλλει συνεχείς τροποποιήσεις και προσαρμογή τεχνολογιών, προϊόντων και υπηρεσιών. Τα πρότυπα και η διαδικασία εκπόνησης τους πρέπει να συμβαδίζουν με αυτήν την ταχέως αναπτυσσόμενη αγορά. Επομένως, η ομαλή διαδικασία θέσπισης διεθνών προτύπων[13] και η εναρμόνιση των περιφερειακών προτύπων είναι ουσιαστικής σημασίας για την ομαλή υιοθέτηση των υπηρεσιών, όπως η διαλειτουργικότητα σε συστήματα πληροφοριών που βασίζονται σε RFID, τουλάχιστον για να ενθαρρυνθεί ανοιχτή αγοράς ηλεκτρονικών υπηρεσιών σε ευρωπαϊκή κλίμακα. Όπως προέκυψε από τη διαβούλευση, η δραστήρια συμμετοχή της Επιτροπής θεωρήθηκε σημαντική για να εξασφαλιστεί ευρωπαϊκή προσέγγιση όσον αφορά τα πρότυπα RFID.

Θέματα περιβάλλοντος και υγείας

Κατά τη διαβούλευση διατυπώθηκαν ανησυχίες ως προς τον αντίκτυπο στο περιβάλλον και την υγεία από την εκτεταμένη χρήση RFID.

Όσον αφορά το περιβάλλον, η RFID εμπίπτει στον ορισμό του ηλεκτρικού και ηλεκτρονικού εξοπλισμού των οδηγιών 2002/96/EΚ σχετικά με τα απόβλητα ειδών ηλεκτρικού και ηλεκτρονικού εξοπλισμού (ΑΗΗΕ) και 2002/95/EΚ σχετικά με τον περιορισμό της χρήσης ορισμένων επικίνδυνων ουσιών σε είδη ηλεκτρικού και ηλεκτρονικού εξοπλισμού. Η RFID μπορεί να θεωρηθεί ότι υπάγεται στην κατηγορία 3, «Εξοπλισμός πληροφορικής και τηλεπικοινωνιών». Κατά συνέπεια, τα συστατικά μέρη της RFID καλύπτονται από τον περιορισμό χρήσης επικίνδυνων ουσιών, γεγονός που σημαίνει ότι απαγορεύεται η χρήση των επικίνδυνων ουσιών Cd, Hg, Pb, CrVI, πολυβρωμιωμένων διφαινυλίων (PBB) ή πολυβρωμοδιφαινυλαιθέρων (PBDE).

Σε θέματα υγείας, η Επιτροπή παρακολουθεί από καιρό τα πιθανά αποτελέσματα των ηλεκτρομαγνητικών πεδίων στην ανθρώπινη υγεία, υποστηριζόμενη από τις επιστημονικές επιτροπές της[14], καθώς και από το υφιστάμενο νομικό πλαίσιο για την προστασία εργαζομένων και πολιτών. Το εν λόγω πλαίσιο συνιστά περιορισμούς στην έκθεση του κοινού σε ηλεκτρομαγνητικά πεδία (σύσταση 1999/519/EΚ του Συμβουλίου[15], υπό αναθεώρηση) και επιβάλλει αυστηρούς κανόνες για την έκθεση των εργαζομένων (οδηγία 2004/40/EΚ[16]) στην κοινοτική αγορά Έχουν εξάλλου θεσπιστεί περιορισμοί για τις εκπομπές ηλεκτρομαγνητικών πεδίων από προϊόντα., για την ασφάλεια χρηστών και μη χρηστών (οδηγία 1999/5/EΚ[17]). Τα ηλεκτρομαγνητικά πεδία που σχετίζονται με εφαρμογές RFID είναι εν γένει ασθενή. Στις περιπτώσεις αυτές και υπό συνήθεις συνθήκες λειτουργίας η έκθεση του κοινού και των εργαζομένων σε ηλεκτρομαγνητικά πεδία σχετικά με την RFID αναμένεται ότι θα είναι αρκετά κάτω από τα όρια που ισχύουν στα πρότυπα. Ωστόσο, η αφομοίωση RFID αναμένεται ότι θα συμβαδίσει με γενικευμένη αύξηση των ασύρματων εφαρμογών (κινητή τηλεόραση, ψηφιακή τηλεόραση, ασύρματη ευρυζωνική σύνδεση κ.λπ.). Η Επιτροπή θα συνεχίσει κατά συνέπεια να παρακολουθεί την τήρηση του νομικού πλαισίο σε επίπεδο ΕΕ ή/και κράτους μέλους και θα υποστηρίξει δραστήρια την έρευνα και την ανασκόπηση/ αναθεώρηση των επιστημονικών τεκμηρίων, ιδίως σε σχέση με τα σωρευτικά αποτελέσματα της έκθεσης σε ηλεκτρομαγνητικά πεδία από διάφορες πηγές [18].

Δράσεις σε ευρωπαϊκό επίπεδο

Η υλοποίηση του δυναμικού της τεχνολογίας RFID απαιτεί την αντιμετώπιση σειράς αλληλένδετων θεμάτων που αφορούν την ασφάλεια και την προστασία της ιδιωτικής ζωής, την διαχείριση/διακυβέρνηση, το ραδιοφάσμα και τα πρότυπα

Κατά τα επόμενα δύο έτη η Επιτροπή θα συνεχίσει να αναλύει τις εναλλακτικές δυνατότητες ώστε να απαντήσει στις ανησυχίες που διατυπώθηκαν και να αντιμετωπίσει τα επίμαχα θέματα, λαμβάνοντας υπόψη τις συζητήσεις με τους ενδιαφερόμενους. Σε ορισμένα πεδία - όπως στο ραδιοφάσμα, στην έρευνα και καινοτομία, καθώς και στην τυποποίηση - η Επιτροπή θα συνεχίσει τις εν εξελίξει πρωτοβουλίες σε συνεργασία και σε διάλογο με τους εκάστοτε ενδιαφερόμενους. Σε άλλα πεδία - ιδίως στην ασφάλεια, την προστασία της ιδιωτικής ζωής και σε άλλα θέματα πολιτικής που αναδεικνύει η μετάβαση από την RFID στο «Ίντερνετ των πραγμάτων» - μολονότι είναι δυνατή η χαρτογράφηση ορισμένων συγκεκριμένων βημάτων από σήμερα έως τα τέλη του 2007, θα απαιτηθεί περαιτέρω λεπτομερέστερη συζήτηση μεταξύ των ενδιαφερομένων για την εμβάθυνση της ανάλυσης των επακόλουθων δράσεων.

Για το θέμα αυτό, η Επιτροπή θα συγκροτήσει το ταχύτερο δυνατό, και με διετή διάρκεια, μια ομάδα ενδιαφερομένων RFID με ισόρροπη εκπροσώπησή τους. Η ομάδα αυτή θα αποτελέσει ανοιχτή πλατφόρμα διαλόγου μεταξύ οργανισμών καταναλωτών, συντελεστών της αγοράς και εθνικών και ευρωπαϊκών αρχών, συμπεριλαμβανομένων των αρχών για την προστασία των δεδομένων, με σκοπό την πλήρη κατανόηση και ανάληψη συντονισμένης δράσης όσον αφορά τις ανησυχίες που εκφράστηκαν σε σχέση με τα παραπάνω θέματα. Θα υποστηρίξει επίσης την Επιτροπή στις προσπάθειές της για προαγωγή της ευαισθητοποίησης των πολιτών μέσω δράσεων σε επίπεδο κράτους μέλους σχετικά με τις ευκαιρίες και τις προκλήσεις της RFID.

Η Επιτροπή θα ενισχύσει επίσης τις διεθνείς επαφές της με δημόσιες διοικήσεις τρίτων χωρών, ιδιαίτερα στις Ηνωμένες Πολιτείες και την Ασία, με στόχο την επιδίωξη παγκόσμιας διαλειτουργικότητας βάσει ανοιχτών, δίκαιων και διαφανών διεθνών προτύπων.

Ασφάλεια RFID και προστασία της ιδιωτικής ζωής

Η προστασία της ιδιωτικής ζωής και η ασφάλεια θα πρέπει να έχουν ενσωματωθεί στα συστήματα πληροφοριών RFID πριν από την ευρύτερη εγκατάστασή τους («ασφάλεια και προστασία της ιδιωτικής ζωής εκ κατασκευής»), και όχι να αντιμετωπίζονται εκ των υστέρων. Οι απαιτήσεις, τόσο των μερών που έχουν ενεργό συμμετοχή στη συγκρότηση του συστήματος πληροφοριών RFID (π.χ. επιχειρηματικοί οργανισμοί, δημόσιες διοικήσεις, νοσοκομεία) όσο και των τελικών χρηστών που υπάγονται στο σύστημα (πολίτες, καταναλωτές, ασθενείς, απασχολούμενοι), πρέπει να εξετάζονται κατά τη διάρκεια του σχεδιασμού του εν λόγω συστήματος. Καθώς οι τελικοί χρήστες κατά κανόνα δεν συμμετέχουν στη φάση του τεχνολογικού σχεδιασμού, η Επιτροπή θα υποστηρίξει την ανάπτυξη δέσμης κατευθυντήριων γραμμών για την εφαρμογή (κώδικας δεοντολογίας, περιπτώσεις ορθής πρακτικής), από μια βασική ομάδα εμπειρογνωμόνων που θα εκπροσωπεί όλα τα μέρη. Για το σκοπό αυτό, όλες οι σχετικές με την ασφάλεια δραστηριότητες και πρωτοβουλίες θα διεξάγονται σύμφωνα με τη στρατηγική για την ασφαλή κοινωνία της πληροφορίας, που παρουσιάζεται στο έγγραφο COM(2006) 251.

Έως το τέλος του 2007, η Επιτροπή θα εκδώσει σύσταση όπου θα καθορίζεται το σύνολο των αρχών που θα πρέπει να εφαρμόζουν οι δημόσιες αρχές και άλλοι ενδιαφερόμενοι όσον αφορά τη χρήση RFID. Η Επιτροπή θ εξετάσει επιπλέον την συμπερίληψη κατάλληλων διατάξεων στην προσεχή πρόταση τροποποίησης της οδηγίας για την προστασία της ιδιωτικής ζωής στις ηλ-επικοινωνίες και, παράλληλα, και θα συνεκτιμήσει τις ιδέες της επικείμενης ομάδας ενδιαφερομένων RFID, της ομάδας εργασίας για την προστασία των δεδομένων του άρθρου 29[19] και άλλων συναφών πρωτοβουλιών, όπως η ευρωπαϊκή ομάδα για την δεοντολογία στην επιστήμη και τις νέες τεχνολογίες. Σε αυτή τη βάση, η Επιτροπή θα αξιολογήσει την ανάγκη ανάληψης περαιτέρω νομοθετικών βημάτων για τη διασφάλιση της προστασίας των δεδομένων και της ιδιωτικής ζωής.

Ραδιοφάσμα

Από τα αποτελέσματα της δημόσιας διαβούλευσης προκύπτει ότι η πλειονότητα όσων απάντησαν θεωρούν επαρκή την απόφαση της Επιτροπής για τις συχνότητες RFID ώστε να προκύψει ευνοϊκό περιβάλλον για την αρχική εγκατάσταση συστημάτων RFID που λειτουργούν στη ζώνη των UHF.

Ο κλάδος μελετά, ωστόσο, περαιτέρω μακροπρόθεσμες απαιτήσεις για επιπρόσθετο ραδιοφάσμα. Εφόσον προκύψει ανάγκη συμπληρωματικού ραδιοφάσματος, η Επιτροπή ενδέχεται να χρησιμοποιήσει τις αρμοδιότητες της βάσει της απόφασης για το ραδιοφάσμα[20] ώστε να προσδιορίσει πρόσθετο εναρμονισμένο ραδιοφάσμα για RFID σε ολόκληρη την Κοινότητα.

Πολιτική έρευνα και καινοτομίας

Η τεχνολογία RFID παραμένει πεδίο δραστήριας έρευνας και ανάπτυξης. Για τη μείωση του κόστους των παθητικών ετικετών κάτω του ενός λεπτού του ευρώ, η οποία είναι απαραίτητη για την μαζική εφαρμογή, απαιτούνται δύο συμπληρωματικοί άξονες έρευνας: περαιτέρω μικρογράφηση πλινθίων πυριτίου μέσω καινοτομιών στο σχεδιασμό και τη συναρμολόγηση· έρευνα σε φερέλπιδα οργανικά υλικά εκτός πυριτίου για την παραγωγή εκτυπώσιμων ετικετών RFID. Απαιτείται επίσης περαιτέρω έρευνα στην ασφάλεια (έλεγχος γνησιότητας, κρυπτοθέτηση) και μεγαλύτερες επανεγγράψιμες μνήμες. Για τις μελλοντικές εφαρμογές θα απαιτηθούν ευρύτερες μνήμες, συνθετότερες μηχανές κρυπτογράφησης, δυνατότητες ενεργού δικτύωσης, ενσωματωμένοι αισθητήρες και τεχνικές διαχείρισης της ισχύος[21].

Στο πρόγραμμα εργασιών 2007-2008 του θέματος ΤΠΕ του 7ου προγράμματος πλαισίου (2007-2013) εντοπίζονται τέσσερα προβλήματα-προκλήσεις όπου γίνεται αναφορά στην RFID σε σειρά περιπτώσεων (υγειονομική περίθαλψη, συστήματα ευφυών οχημάτων και κινητικότητα, μικροσυστήματα και νανοσυστήματα, οργανικά ηλεκτρονικά, και δίκτυα του μέλλοντος), καθώς και στην πλατφόρμα για την ηλε-κινητικότητα[22]. Στο μέλλον, η Επιτροπή θα τονώσει την έρευνα για την ασφάλεια συστημάτων RFID, συμπεριλαμβανομένων ελαφρών πρωτοκόλλων ασφάλειας και προηγμένων μηχανισμών κατανομής κλειδιών, αποβλέποντας στην αποτροπή άμεσης προσβολής της ετικέτας, του αναγνώστη και της επικοινωνίας ετικέτας-αναγνώστη. Ανταποκρινόμενη στα αποτελέσματα της ευρωπαϊκής διαβούλευσης, η Επιτροπή θα υποστηρίξει επίσης την περαιτέρω ανάπτυξη τεχνολογιών βελτίωσης της προστασίας της ιδιωτικής ζωής, ως μέσο για τον περιορισμό των κινδύνων που συνδέονται με την προστασία της ιδιωτικής ζωής.

Δεδομένου ότι η δυναμική της εγκατάστασης RFID στα διάφορα πεδία εφαρμογών διαφέρει σημαντικά και οι εμπειρίες είναι ακόμα σπάνιες, είναι περιορισμένη η ευαισθητοποίηση ως προς τα αναμενόμενα οφέλη και τους πιθανούς κινδύνους, ενώ παραμένουν ισχυροί οι φραγμοί για συγκεκριμένα πεδία εφαρμογής. Οι περισσότερες χώρες στην Ευρώπη διαθέτουν περιορισμένες εμπειρίες υλοποίησης RFID. Για τη βελτίωση της κατάστασης πρέπει να διεξαχθούν συνολικές και σε βάθος αξιολογήσεις της υλοποίησης RFID μέσω πιλοτικών έργων μεγάλης κλίμακας σε συγκεκριμένα πεδία εφαρμογών, συνεκτιμώντας τεχνικά, οργανωτικά, κοινωνικά και νομικά θέματα, ως προαπαιτούμενο για την ευρύτερη εμπέδωση και αφομοίωση της τεχνολογίας αυτής

Τυποποίηση

Σε ευρωπαϊκό επίπεδο, η σχετική ομάδα της ευρωπαϊκής επιτροπής τυποποίησης (CEN) υποστηρίζει την ανάπτυξη διεθνών προτύπων για τεχνολογίες αυτόματης αναγνώρισης και συλλογής δεδομένων, ενώ παράλληλα είναι ένας από τους βασικούς συντελεστές στις εργασίες της σχετικής ομάδας του διεθνούς οργανισμού τυποποίησης. Το ευρωπαϊκό ινστιτούτο τηλεπικοινωνιακών προτύπων (ETSI) έχει εκπονήσει ειδικά πρότυπα για RFID που λειτουργεί σε συχνότητες UHF, καθώς επίσης και πρότυπα συσκευών μικρής εμβέλειας (SRD) γενικής χρήσης για εξοπλισμό χαμηλών και υψηλών συχνοτήτων, και μικροκυματικό εξοπλισμό που μπορεί να χρησιμοποιηθεί για RFID.

Η Επιτροπή καλεί τους ευρωπαϊκούς οργανισμούς τυποποίησης να συνεργαστούν με τα σχετικά φόρουμ και ομίλους του κλάδου ώστε να εξασφαλιστεί ότι τα διεθνή και ευρωπαϊκά πρότυπα ανταποκρίνονται στις απαιτήσεις της Ευρώπης (ιδίως όσον αφορά την προστασία της ιδιωτικής ζωής, την ασφάλεια, τα δικαιώματα διανοητικής ιδιοκτησίας και θέματα αδειοδότησης), να εντοπιστούν τα κενά στην τυποποίηση και να υπάρξει κατάλληλο πλαίσιο για την εκπόνηση μελλοντικών RFID. Καθοριστική σημασία από την άποψη αυτή έχει η καθιέρωση, από τις πρωτοβουλίες τυποποίησης, κανόνων που θα εξασφαλίζουν δίκαιες και διαφανείς διαδικασίες, καθώς και έγκαιρη ελευθέρωση της σχετικής διανοητικής ιδιοκτησίας.

Οι δραστηριότητες τυποποίησης θα πλαισιωθούν με διεθνή διάλογο μεταξύ της Επιτροπής και των ομολόγων της στις ΗΠΑ, την Κίνα, την Κορέα και την Ιαπωνία, αποβλέποντας στην επιβεβαίωση της ανάγκης και της επιθυμίας συνεργασίας σε πρότυπα για ορισμένους τομείς εφαρμογών (π.χ. ασφάλεια εμπορευματοκιβωτίων, παραποίηση προϊόντων, αερομεταφορές, φαρμακευτικά προϊόντα).

Περαιτέρω δράσεις σε τεχνολογικά θέματα και θέματα διαχείρισης RFID

Η ομάδα ενδιαφερομένων RFID θα κληθεί να παρουσιάσει τις προοπτικές και να υποβάλλει έγγραφα θέσεων όπου θα καθορίζονται οι κατευθύνσεις για τους χρήστες όσον αφορά εφαρμογές RFID, συνεκτιμώντας μακροπρόθεσμα θέματα, καθώς επίσης και οικονομικές και κοινωνικές πτυχές των τεχνολογιών RFID.

Η Επιτροπή θα συνεχίσει να παρακολουθεί στενά την κίνηση προς το «Ίντερνετ των πραγμάτων», σημαντικό στοιχείο του οποίου αναμένεται ότι θα αποτελέσει η RFID. Στο τέλος του 2008, η Επιτροπή πρόκειται να εκδώσει ανακοίνωση όπου θα αναλύεται ο χαρακτήρας και τα αποτελέσματα των εν λόγω εξελίξεων, με ιδιαίτερη προσοχή στα θέματα προστασίας της ιδιωτικής ζωής, εμπιστοσύνης και διαχείρισης/διακυβέρνησης. Θα αξιολογηθούν οι εναλλακτικές δυνατότητες χάραξης πολιτικής, συμπεριλαμβανομένης της ενδεχόμενης ανάγκης λήψης περαιτέρω νομοθετικών μέτρων, τόσο για την διασφάλιση της προστασίας των δεδομένων και της ιδιωτικής ζωής, όσο και για την αντιμετώπιση άλλων στόχων δημόσιας πολιτικής.

Συμπέρασμα

Η Επιτροπή καλεί το Ευρωπαϊκό Κοινοβούλιο και το Συμβούλιο να υποστηρίξουν ενεργά το πρόγραμμα των αρχικών βημάτων που εκτίθενται στην παρούσα ανακοίνωση.[pic][pic][pic][pic][pic][pic]

[1] Σημείο 30 των συμπερασμάτων της Προεδρίας του Ευρωπαϊκού Συμβουλίου, 14-15 Δεκεμβρίου 2006.

[2] COM(2006) 314 τελικό «Η Ευρώπη σε συνεχή κίνηση - Βιώσιμη κινητικότητα στην ήπειρό μας» (http://ec.europa.eu/transport/transport_policy_review/doc/com_2006_0314_transport_policy_review_en.pdf).

[3] Πηγή: "RFID chips: Future technology on everyone's lips", Deutsche Bank Research, 20 Φεβρουαρίου 2006.

[4] Οι δεοντολογικές συνέπειες της προστασίας των δεδομένων έχουν εξεταστεί σε διάφορες γνωμοδοτήσεις της ευρωπαϊκής ομάδας για τη δεοντολογία στην επιστήμη και τις νέες τεχνολογίες (EGE). Βλ. ιδίως τη γνωμοδότηση της EGE σχετικά με τις δεοντολογικές πτυχές των εμφυτευμάτων ΤΠΕ στο ανθρώπινο σώμα.http://ec.europa.eu/european_group_ethics/docs/avis20_en.pdf.

[5] Η Επιτροπή έχει υποβάλει στο Συμβούλιο πρόταση για απόφαση πλαίσιο του Συµßουλίου σχετικά με την προστασία των δεδομένων προσωπικού χαρακτήρα που εξετάζονται στο πλαίσιο της αστυνομικής και δικαστικής συνεργασίας σε ποινικές υποθέσεις (COM/2005/0475 τελικό).

[6] Οδηγία 95/46/ΕΚ του Ευρωπαϊκού Κοινοβουλίου και του Συμβουλίου της 24ης Οκτωβρίου 1995 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών, ΕΕ L 281 της 23.11.1995, σ. 31.

[7] Οδηγία 95/46/EΚ, άρθρο 17.

[8] Οδηγία 2002/58/ΕΚ του Ευρωπαϊκού Κοινοβουλίου και του Συμβουλίου, της 12ης Ιουλίου 2002, σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών (οδηγία για την προστασία της ιδιωτικής ζωής στις ηλεκτρονικές επικοινωνίες) ΕΕ L 201 της 31.7.2002, σ. 37.

[9] Η ομάδα εργασίας του άρθρου 29 έχει εγκρίνει το «έγγραφο εργασίας 105 σχετικά με θέματα προστασίας δεδομένων που άπτονται της τεχνολογίας RFID» (http://ec.europa.eu/justice_home/fsj/privacy/docs/wpdocs/2005/wp105_en.pdf).

[10] Προς μια παγκόσμια εταιρική συνεργασία στην κοινωνία της πληροφορίας: Η συνέχεια στη δεύτερη φάση (Τύνιδα) της Παγκόσμιας Διάσκεψης Κορυφής για την Κοινωνία της Πληροφορίας (WSIS) - COM(2006) 181 τελικό.

[11] «Γενική άδεια», σύμφωνα με το άρθρο 5 παράγραφος 1 της οδηγίας για την αδειοδότηση (2002/20/EΚ).

[12] Απόφαση 2006/804/EK της Επιτροπής, της 23ης Νοεμβρίου 2006, σχετικά με την εναρμόνιση του ραδιοφάσματος για συσκευές ταυτοποίησης ραδιοσυχνοτήτων (RFID) που λειτουργούν στη ζώνη υπερυψηλών συχνοτήτων (UHF).

[13] Ιδίως το πρότυπο ετικέτεας RFID του ISO (Διεθνής οργανισμός τυποποίησης) για αναγνώριση αντικειμένων (ISO 18000) και ο υπό κατάρτιση κανονισμός του ISO για ενεργούς αναμεταδότες.

[14] http://ec.europa.eu/health/ph_risk/committees/committees_en.htm

[15] http://europa.eu.int/eur-lex/lex/LexUriServ/LexUriServ.do?uri=CELEX:31999H0519:EN:HTML

[16] http://europa.eu.int/eur-lex/lex/LexUriServ/LexUriServ.do?uri=CELEX:32004L0040R(01):EN:HTML

[17] http://europa.eu.int/eur-lex/pri/en/oj/dat/1999/l_091/l_09119990407en00100028.pdf

[18] Η αναθεώρηση αυτή θα διεξάγεται με υποστήριξη των επιστημονικών επιτροπών που επικουρούν την Ευρωπαϊκή Επιτροπή, ιδιαίτερα της SCENIHR( http://ec.europa.eu/health/ph_risk/committees/04_scenihr/docs/scenihr_o_006.pdf ).

[19] Η ομάδα εργασίας του άρθρου 29 έχει συγκροτήσει υποομάδα RFID για την ανάλυση της έννοιας των «δεδομένων προσωπικού χαρακτήρα», καθώς και για το βαθμό που οι RFID καλύπτονται από την οδηγία για την προστασία των δεδομένων. Εφόσον κριθεί απαραίτητο, μπορεί η ομάδα εργασίας να διατυπώσει προτάσεις σχετικά με το είδος των απαιτούμενων νομικών τροποποιήσεων της οδηγίας ή με άλλα μέσα που θα μπορούσαν να συμβάλουν στην κάλυψη των κενών όσον αφορά την προστασία δεδομένων.

[20] Απόφαση αριθ. 676/2002/ΕΚ σχετικά με ένα κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα.

[21] Τα παραπάνω, συμπληρωνόμενα με μια ακριβέστερη λειτουργική δυνατότητα εντοπισμού που παρέχεται από τεχνολογίες επίγειου, δορυφορικού και υβριδικού εντοπισμού θέσης, θα μπορούσε να προσφέρει στην Ευρώπη πολύτιμη ευκαιρία για την ανάπτυξη εφαρμογών που θα οδηγήσουν σε προϊόντα και υπηρεσίες τεχνολογικής αιχμής.

[22] Ευρωπαϊκή τεχνολογική πλατφόρμα για την ηλε-κινητικότητα (eMobility), www.emobility.eu.org